Kučera, Karol, poslanec NR SR (2023-03-16):
Ďakujem pekne, pán predsedajúci. Vážené kolegyne, kolegovia, dovoľte, aby som vám predložil návrh školského zákona, poslanecký návrh, ktorý, ktorým, ktorého cieľom je naplnenie rezolúcie Európskeho parlamentu z roku 2007, ktorá v 10. bode svojej, svojich, svojej rezolúcie vlastne vyzýva všetky krajiny, členské krajiny Európskej únie, aby zaviedli povinnú telesnú a športovú výchovu na základných a stredných školách a aby prijali také zásady, podľa ktorých by učebný plán zaručoval pre predmet telesná a športová výchova najmenej tri vyučovacie hodiny týždenne, pričom školy môžu v rámci vyučovacích možností toto stanovené minimum prekročiť. Rezolúcia ďalej vyzýva, aby sa prestalo s podceňovaním významu telesnej výchovy ako predmetu a postavenia učiteľov telesnej výchovy. Zdôrazňuje význam športového vzdelávania detí v predškolských zariadeniach a základných školách, ako i možnosť mať buď koedukované alebo oddelené hodiny telesnej výchovy počnúc strednou školou, aby boli dievčatá podnecované vyskúšať si športy, ktoré tradične robia len muži a podobne. Rezolúcia ďalej hovorí aj o tom, že telesná výchova v školách a šport sú jedným z najdôležitejších nástrojov sociálnej integrácie. Tento návrh tak isto pomáha napĺňať cieľ koncepcie športu 2022 – 2026 schválený vládou z 9. marca 2022, ešte teda za exministra pána Gröhlinga, kde v bode hneď prvom je definovaný cieľ nasledovne: „Skvalitnenie telesnej výchovy za súčasného zvyšovania v rozsahu pohybu žiakov na školách a postupného zvyšovania podielu času, ktorý žiaci trávia na hodinách telesnej a športovej výchovy, s cieľom dosiahnuť jednu hodinu pohybu denne“. V návrhu zákona sa stanovuje teda zaradenie predmetu telesná a športová výchova ako súčasť štátneho vzdelávacieho programu a stanovuje sa časová dotácia predmetu telesná a športová výchova na základnej škole na povinné tri vyučovacie hodiny týždenne a na strednej škole na dve povinné vyučovacie hodiny týždenne. Preto aj vnímame tento návrh ako možno najviac citlivý z pohľadu toho, že tá rezolúcia naozaj vyzýva už od roku 2007, teda z decembra 2007 na prijatie viacej hodín telesnej a športovej výchovy. Za posledných 15 rokov naozaj väčšina štátov Európskej únie pristúpila k naplneniu tejto výzvy a Slovenská republika je, žiaľ, jedinou krajinou z členských štátov teda Európskej únie, ktorá rok hneď po výzve vlastne tejto rezolúcie pristúpila naopak k zníženiu tejto časovej dotácie pre predmet športová, telesná a športová výchova z troch hodín na dve. Ani ďalšie reformy následne od roku 2008, reformy štátneho vzdelávacieho programu, nepriniesli naplnenie tejto výzvy, nehovoriac o prekročení teda povinnej časovej dotácie troch hodín, na ktoré rezolúcia vyzýva. Nehovoríme teda ani o štyroch, ani o piatich hodinách, ako v niektorých krajinách EÚ k tomu pristúpili. Takže, vážení kolegovia, ako chceme teda napĺňať výzvy a nariadenia Európskeho parlamentu v iných oblastiach, ako napríklad výzvu, ktorá nás čaká, zveľadením našej prírody, zanechanie uhlíkovej stopy, prejsť na zelenú Európu, teda prejsť k lepšej inklúzii a množstvo ďalších, ak nevieme už 15 rokov naplniť jednoduchú rezolúciu Európskeho parlamentu, a to, aby sme mali pre predmet telesná a športová výchova minimálne povinne teda tri hodiny, čo by prispelo, samozrejme, k zlepšeniu teda fyzickému aj duševnému zdraviu detí, nehovoriac o ďalších benefitoch, ktoré možno si tu v rozpravách povieme, ale najmä teda k zlepšeniu ich základnej biologickej potreby, a to je pohyb. Teší ma teda, že pod návrh sa podpísalo až 14 spolupredkladateľov, takže nie je to naozaj žiadna nejaká iniciatíva jedného poslanca. Sú jasné stanoviská odborníkov. Robili sme dve medzinárodné konferencie na túto tému. Naozaj máme stanoviská rezortov a podobne. Takže prosím teda kolegov aj ďalších, či už opozičných, alebo koaličných, na podporu tohto zákona. Ďakujem pekne.